SL Uradni list Evropske unije C 33/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 33/06

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„PATATA DELLA SILA“

št. ES: IT-PGI-0005-0643-21.09.2007

ZGO ( X ) ZGP ( )

1. Ime:

„Patata della Sila“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

Ime „Patata della Sila“ označuje jedilni gomolj sorte Solanum tuberosum iz družine razhudnikov, ki je pridobljen iz sort, vpisanih v nacionalne kataloge sort držav članic EU, in certificiranega semenskega krompirja ter mora biti potrošnikom ponujen z naslednjimi značilnostmi: Oblika: okrogla – okroglo ovalna – podolgovato ovalna. Velikost: do 28 mm („granaglia“), med 28 in 45 mm („mezzanella“ ali „tondello“), med 46 in 75 mm („prima“), več kot 76 mm („fiorone“). Lupina: odporna na drgnjenje. Meso: trdno, odporno na pritisk. Suha snov: minimalna vsebnost 19 %. Gomolji morajo biti ob dajanju v promet zdravi, brez kali, celi, čisti ter brez madežev, globljih od 3 mm, in/ali poškodb zaradi napadov škodljivcev. Urezi in/ali praske in/ali odrgnine so lahko na manj kot 5 % skupne teže gomoljev. Največji dovoljen ostanek aktivne snovi (v %): pod 50 % mejne vrednosti, določene v veljavni zakonodaji.

Sloves krompirja „Patata della Sila“ je posledica njegovih organoleptičnih in kulinaričnih lastnosti, povezanih predvsem s tem, da je primeren za cvrtje in da se lahko dolgo hrani, ne da bi bila potrebna obdelava s kemičnimi sredstvi proti kaljenju.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Krompir „Patata della Sila“ se prideluje na območju, navedenem v točki 4. Najprej se pripravi zemljišče, nato se v zemljo zasadi certificiran semenski krompir razreda A ali višjega razreda kultivarjev, vpisanih v nacionalne kataloge sort držav članic EU. Dovoljeno je eno leto „obnovitve“ („rimonta“), to je enoletna zasaditev semenskega krompirja, razmnoženega na območju iz točke 4. Pridelek se pobira od 20. avgusta do 30. novembra, ko je napovedano hladno vreme s temperaturami, ki običajno ne presegajo 15–18 °C.

3.6 Posebna pravila za rezanje, ribanje, pakiranje itd.:

Krompir „Patata della Sila“ mora biti za dajanje v promet pakiran v eno od naslednjih vrst embalaže: vertbag, girsac in vrečke s težo od 1 kg do 5 kg; mreže s težo od 1 kg do 2,5 kg; vreče s težo od 2,5 kg do 10 kg; škatle s težo od 5 kg do 20 kg; lesene gajbe s težo od 12,5 kg do 20 kg; košare s težo od 10 kg do 20 kg; platoji s težo od 0,5 kg do 1 kg; košarice s težo od 0,5 kg do 1 kg. Vsa embalaža mora biti izdelana iz materiala, primernega za živila, in zaprta tako, da proizvoda ni mogoče vzeti iz nje, ne da bi jo poškodovali. Prodaja proizvoda v razsutem stanju ni dovoljena, razen če je na vsakem gomolju odtisnjen logotip.

3.7 Posebna pravila za označevanje:

Podrobna pravila o predstavitvi proizvoda ob dajanju v promet določajo, da mora biti na nalepki poleg logotipa, grafičnega simbola Skupnosti, ustreznih navedb in podatkov v skladu z zakonskimi zahtevami, jasno in čitljivo izpisana naslednja navedba: „Patata della Sila“ z morebitnim prevodom, za njo pa izraz „Indicazione Geografica Protetta“ (zaščitena geografska označba) izpisan v celoti ali s kratico IGP (ZGO). Nalepka na proizvodu, pridobljenem na ozemlju, ki je z geografskega vidika razvrščeno med gorska, lahko vsebuje izraz „prodotto della montagna“ (gorski proizvod). Logotip je moder, vendar je lahko ponatisnjen v drugih barvah. Če se na gomolj nalepi nalepka ali se logotip vtisne z laserjem, mora biti logotip velik najmanj 2,5 cm in upoštevati razmerja spodaj prikazanega logotipa. Označevanje posameznih gomoljev z logotipom je mogoče samo, če so gomolji veliki vsaj 46 mm. Prepovedano je dodajanje kakršne koli druge opredelitve, ki ni izrecno določena.

Logotip „Patata della Sila“:

4. Jedrnata opredelitev geografskega območja:

Krompir „Patata della Sila“ se prideluje samo na naslednjem ozemlju: v občinah Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila in Spezzano Piccolo v pokrajini Cosenza ter v občinah Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S.Lucia, Serrastretta, Sorbo San Basile, Soveria Mannelli in Taverna v pokrajini Catanzaro. Navedene občine omejujejo in obkrožajo visoko planoto Sila, kjer lastnosti zemljišča in podnebne značilnosti omogočajo počasno in ustaljeno rast gomoljev ter optimalno zorenje rastlin.

5. Povezava z geografskim območjem:

5.1 Posebnost geografskega območja:

Pedoklimatske značilnosti območja, na katerem se prideluje krompir „Patata della Sila“, so zelo pomembne. Z granulometričnega vidika je prst na visoki planoti Sila večinoma krhka, nekoliko peščena, z drobnimi zrni ter zato zelo prepustna in jo je lahko obdelovati; pH je med 5 in 6,5; prst je bogata z organskimi snovmi z vrednostmi, ki na nekaterih območjih dosegajo 10,04 %, torej je naravno rodovitna. Kar zadeva podnebje, je za visoko planoto Sila značilno, da so poletja izjemno suha, zime pa mrzle. Zabeležene temperature so višje med aprilom in majem, kar je idealno za sajenje. Rast rastlin spodbujajo še dnevne temperaturne razlike in dolgo sončno sevanje, ki omogočajo počasno in ustaljeno rast, kar spodbuja kopičenje suhe snovi, ter končno zorenje rastline, tako da je proizvod primeren za dolgo shranjevanje, ne da bi bilo treba uporabiti kemična sredstva proti kaljenju. Ta glavna lastnost obstaja od pobiranja pridelka, ki se opravi v hladnem vremenu, ko temperature običajno ne presegajo 15–18 °C. Na območju ni nobenih virov, ki bi onesnaževali zrak in/ali vodo. Zemlja na visoki planoti Sila se zelo malo izkorišča, krompir je namreč edini sadno-zelenjavni proizvod, ki se tam prideluje. Zemljo namakajo s studenčnico, obdelava s sredstvi pa je strogo omejena, saj so zaradi velikih razlik med dnevno in nočno temperaturo poleti, ostre zime in snega, ki iz okolja odstranjujejo neštete za pridelek škodljive dejavnike, napadi škodljivcev izjemno redki in krajevno omejeni, tako da jih je mogoče zlahka nadzirati.

5.2 Posebnost proizvoda:

Krompir „Patata della Sila“ se odlikuje po primernosti za dolgo shranjevanje in izjemnih kulinaričnih lastnostih; posebej je primeren za cvrtje, ker ima po pripravi v olju visoko vsebnost suhe snovi, zaradi česar ohrani belo-rumeno barvo. V zvezi s tem so proizvod analizirali in ga primerjali z vzorci z drugih območij pridelave. Rezultati so pokazali, da ima krompir, pridelan na visoki planoti Sila, po kuhanju veliko višjo vsebnost suhe snovi in je zato primernejši za cvrtje, ima pa tudi močnejšo barvo mesa, ki meji na rumeno, značilen izrazitejši okus krompirja ter lupino, ki je v primerjavi s krompirjem z drugih območij debelejša in odpornejša na mehansko obdelavo.

5.3 Vzorčna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Ljudje, ki živijo v okolici visoke planote Sila (Cosenza – Crotone – Catanzaro – Piana di Sibari), dojemajo krompir „Patata della Sila“ kot kakovosten proizvod in se tradicionalno oskrbujejo neposredno pri proizvajalcih. Ta krompir je posebej priznan na trgih Sicilije, Apulije in Kampanje, ki imajo od 50. let 20. stoletja trgovinske odnose s tem območjem v času pobiranja pridelka. Krompir „Patata della Sila“ je zaradi primernosti za shranjevanje in dejstva, da ohrani organoleptične lastnosti, glavni proizvod v ozimnicah v vseh navedenih regijah. Pridelava krompirja je zato pomemben gospodarski vir na visoki planoti Sila, kjer se je v kmečkih družinah prenašala iz roda v rod. Leta 1955 so ustanovili Centro Silano di Moltiplicazione e Selezione delle Patate da Seme, katerega naloga je spodbujati širjenje certificiranega semenskega krompirja. Nekatere študije tudi kažejo, da je bila visoka planota Sila konec 80. let prejšnjega stoletja med glavnimi proizvodnimi območji semenskega krompirja, kar zadeva povprečno velikost kmetijskih gospodarstev. Poleg tega so si potrošniki zaradi podnebnih razmer, ki so vzrok za suho poletje in mrzlo zimo ter že od nekdaj omogočajo naravno pakiranje proizvoda v skladiščih pri nizkih temperaturah med 6 in 8 °C od oktobra do aprila, čemur je treba dodati še odsotnost virov onesnaževanja na območju pridelave, ustvarili podobo pristnega, zdravega in kakovostnega proizvoda. Sloves, ki ga uživa krompir „Patata della Sila“, potrjuje tudi velik uspeh, ki ga doživljajo prireditve in prazniki, organizirani v njegovo čast, saj privabljajo številne turiste, predvsem iz navedenih regij, ki vsako jesen prihajajo na visoko planoto, da bi okusili odlične gomolje in odkrili številne značilne recepte krajevne kulinarike. Ena takih prireditev je znamenita „Sagra della patata della Sila“, ki se od leta 1978 vsak oktober prireja v Campigliatellu Silanu skupaj z „Mostra Mercato della Patata della Sila e delle macchine agricole“. V Parentiju od leta 1983 prirejajo veliko folklorno in kulinarično prireditev, posvečeno krompirju „Patata della Sila“. Pridelava krompirja „Patata della Sila“ ima torej dolgo in dobro dokumentirano zgodovino, ki se z zgodovinopisnega vidika začne z delom „Statistica del Regno di Napoli del 1811“.

Sklic na objavo specifikacije:

Celotno besedilo proizvodne specifikacije je na voljo na spletni strani:

na povezavi: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na strani ministrstva za kmetijsko, prehrambno in gozdno politiko (http://www.politicheagricole.it): kliknite na „Prodotti di Qualità“ (na levi strani zaslona), nato na „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.